**Симона Огњановић** (1982) је историчарка уметности и кустоскиња. Дипломирала је на Одељењу за историју уметности Филозофског факултета Универзитета у Београду, где тренутно похађа докторске студије. Ауторка је бројних текстова о савременој уметности, објављених у форми предговора каталога изложби и чланака у штампаним и електронским часописима. Након једногодишњег стажа у Народном музеју у Београду стекла је звање кустоса (2013), где је 2014. реализовала изложбу *Пит Мондријан. Случај Композиције II*, за коју је с коауторком Јеленом Дергенц добила награду Друштва историчара уметности Србије за најбољу изложбу у тој години. Од 2017. запослена је као кустоскиња у Музеју Југославије, где је у сарадњи с Аном Панић реализовала изложбу *Деведесете: Речник миграција* (2019). Такође, коауторка је изложби 28. меморијал Надежде Петровић *Пред судом* (Уметничка галерија *Надежда Петровић*, Чачак, 2016.), *Интера(тра)кције* (Галерија Дома омладине, Београд, 2013), *Two better than one* (Галерија Дом културе *Студентски град*, Београд, 2012) и *Платно од бетона* (Уметнички центар Универзитетске библиотеке *Светозар Марковић*, Београд, 2010). Једна је од оснивачица *Удружења кустоса* *Алинеја* (2015),у оквиру којег је учествовала у концептуализацији и реализацији низа изложби, радионица и серија јавних предавања у области савремене уметности. Чланица је ICOM Србије.